ธ.ก.ส.ปลูกต้นไม้เพิ่มพื้นที่สีเขียว เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
นายสมเกียรติ กิมาวะหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เป็นประธานในโครงการปลูกต้นไม้เพิ่มพื้นที่สีเขียวเพื่อลดก๊าซเรือนกระจก เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา ณ วัดป่าธรรมวิสุทธิมงคล จังหวัดลพบุรี พร้อมกล่าวว่า ธ.ก.ส. ได้น้อมนำแนวพระราชดำริ การอนุรักษ์ทรัพยากรป่าไม้ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง มาแก้ไขปัญหาสิ่งแวดล้อม ผ่านการดำเนินโครงการธนาคารต้นไม้ พร้อมขับเคลื่อนโครงการชุมชนไม้มีค่า ตั้งเป้ามีชุมชนไม้มีค่า 20,000 ชุมชน พื้นที่ป่าเพิ่มขึ้น 26 ล้านไร่ และมีประชาชนเข้าร่วมโครงการ 2.6 ล้านครัวเรือน เกิดมูลค่าทางเศรษฐกิจกว่า 1,040 ล้านบาท ขณะเดียวกันประชาชนสามารถใช้ต้นไม้บนที่ดินของตนเอง เป็นหลักทรัพย์ค้ำประกันสินเชื่อ ซึ่งถือเป็นการเพิ่มมูลค่าให้กับที่ดินและต่อยอดไปสู่การประกอบอาชีพ ควบคู่กับการสร้างจิตสำนึกให้ตระหนักถึงความสำคัญของสิ่งแวดล้อมปัจจุบันมีชุมชนเข้าร่วมโครงการธนาคารต้นไม้แล้วกว่า 6,838 ชุมชน มีสมาชิก 123,424 คน สามารถปลูกต้นไม้เพิ่มขึ้นได้กว่า 12,369,563 ต้น พร้อมวางเป้าหมายพัฒนาไปสู่ชุมชนไม้มีค่า เพื่อสร้างรายได้จากผลผลิตและกิจกรรมจากป่าไม้ นอกจากนี้ได้เตรียมทุนสนับสนุนกิจกรรมปลูกต้นไม้และดูแลรักษาสิ่งแวดล้อม ผ่านโครงการธนาคารต้นไม้และโครงการสินเชื่อรักษ์ป่าไม้ไทยยั่งยืน วงเงินกว่า 20,000 ล้านบาท เพื่อใช้ในการลงทุนและเป็นค่าใช้จ่ายในการประกอบอาชีพ ตลอดจนสนับสนุนการปลูกสวนป่า เกษตรกรที่ประสงค์จะใช้บริการสินเชื่อ สอบถามข้อมูลเพิ่มเติมได้ที่ ธ.ก.ส.ทุกสาขาทั่วประเทศ